Johannes Gerhardus Strijdom

Johannes Gerhardus Strijdom (Willowmore Lurmuturreko kolonia, 1893ko uztailaren 14a – Lurmutur Hiria, 1958ko abuztuaren 24a) hegoafrikar politikaria izan zen. Hegoafrikako lehen ministroa izan zen 1954tik hil zen arte.

Zuzenbidea ikasi zuen Pretoriako Unibertsitatean, eta Hegomendebaldeko Afrikako Kanpainan parte hartu zuen Lehen Mundu Gerran, Hegoafrikako Armadako Mediku Gorputzaren kabo gisa.

1929an diputatu hautatu zuten Alderdi Nazionalaren ordezkari gisa, eta alderdiko buru bihurtu zen Transvaalen. Alderdiaren hausturaren ondoren, Strijdom Daniel François Malanek zuzendutako talde antibritainiarrarekin lerrokatu zen.

1948ko hauteskunde garaipenarekin, Strijdom Nekazaritza ministro karguarekin sartu zen Malanek zuzendutako gobernuan. Gobernu honek apartheid politika sartu zuen Hegoafrikan.

Strijdom alderdiko buru eta lehen ministro bihurtu zen Malanek dimisioa eman ondoren. Apartheid politikak sakondu zituen eta Erresuma Batuko monarkiarekin hautsi eta errepublika aldarrikatzeko urratsak hasi zituen. 1958ko hauteskundeak irabazi zituen eta bere agintaldian Nelson Mandelaren eta beste ekintzaile batzuen aurkako traizio-epaiketa izan zen. 1956ko Suezko Krisialdia garaipen geopolitikoa izan zen Hegoafrikarentzat, Esperantza Oneko lurmuturra geratu baitzen itsas garraiorako bide bakarra.

Strijdom "Iparraldeko lehoia" bezala ezaguna izan zen. Marda Vanne aktorearekin ezkonduta egon zen eta karguan hil zen 1958an.

Kategoria:Apartheid
Kategoria:Hegoafrikako politikariak
Kategoria:Afrikanerrak
Kategoria:Hegoafrikako protestanteak
Kategoria:Hegoafrikako lehen ministroak